《同尹少稷赋岩桂》
宋代·韩元吉

江南秋尽犹无菊，只有幽香满岩谷。
纷纷千树散黄金，翠叶离岩剪寒玉。
繁枝疑从缺月堕，嫩叶不受微风触。
芳枝冷淡谁与妍，雾雨阴晴自膏沐。
不妨松竹共行伍，要使芝兰尽臣仆。
小山有句嗟未尽，骚经已断谁能续。
每至凋零足惆怅，尚喜炉薰驻余馥。
为君扫地斗量归，犹胜胡椒夸百斛。

作者简介：韩元吉(1118～1187),南宋词人。字无咎，号南涧。汉族，开封雍邱（今河南开封市）人，一作许昌（今属河南）人。韩元吉词多抒发山林情趣。著有《涧泉集》、《涧泉日记》、《南涧甲乙稿》、《南涧诗余》。存词80余首。